Peter Kofod (DF), 2024-12-11:
Tak for det.
Det er meget dyrt at være dansker i den her tid.
Vi kan se det på de høje priser på helt basale fødevarer, som vi alle sammen har brug for at købe.
I de her dage kan man også se det på elpriserne, der hamrer i vejret.
Senere i dag kommer elprisen for 1 kWh ifølge de opgørelser, jeg har set, til at overstige 6 kr.
Det er jo helt vildt.
Det er i hvert fald en dårlig dag at vaske sit tøj eller lægge en god steg i ovnen på, for det bliver dyrt.
Imens tonser regeringen af sted med forbruget af danskernes penge.
Godhedsindustrien, ngo'erne, Danmarks Radio, ulandsbistanden, EU-bidraget kører bare.
Læg dertil en eksplosion i antallet af offentligt ansatte i staten.
Dansk Arbejdsgiverforening anslår væksten til at være på 16.200 fuldtidspersoner i staten siden 2017.
Alene væksten af offentlige administratorer i staten svarer altså rundt regnet til befolkningstallet i Aabenraa by, og det er altså kun for staten.
Det er altså folk med hæve-sænke-borde; det er ikke velfærdsstatens kernetropper, som tælles med her.
Jeg synes på alle måder, at det er en helt vild udvikling, vi er vidne til.
Vi lever i en centraliseringsstat, hvor et eksploderende antal djøf'ere fodrer sig selv.
Selv om politikere taler om at begrænse administrationen, selv om regeringen vil spare tusind årsværk, så vokser den statslige forvaltning endnu mere og ukontrollabelt. Det fodrer fuldstændig sig selv, og det er på mange måder forkert.
Tilvæksten i administration svarer til mere end hele politistyrken, politieleverne, tilmed hunde og heste oveni, og det er bare sket, uden at vi positivt har blåstemplet det her.
Det er bare sket fuldstændig uden debat.
Det bør være en pligt, at vi forsøger at vende den udvikling, for ellers kører den offentlige sektor helt i grøften.
Kort sagt: Det er dyrt at være dansker.
Det er endnu dyrere at være påstået grøn, og det er svært at blive gammel.
Samtidig holder djøf'erne en fest i den offentlige sektor.
Politik handler i sidste ende om, hvad man prioriterer, hvad det vigtige er, hvad vi skal have mere af, og hvad der skal beskæres.
Konflikten om, hvilke katastrofer og brande der skal slukkes først, og hvordan man får en lille smule smør fordelt på mange stykker brød, er politik i en nøddeskal.
Men der er håb, og jeg vil gerne i dag rette en stor tak til de blå partier, som vi har forhandlet sammen med.
Desværre blev vi afvist af regeringen, der ikke vil lave en aftale med os.
Regeringen ville bare ikke noget med os, men havde en politisk interesse i en konflikt med oppositionen.
Men for mig giver det meget håb at vide, at vi i den blå opposition godt kan blive enige et stykke hen ad vejen.
Vi er selvfølgelig ikke ens, men vi har en fællesmængde, og der er ting, som vi kan blive enige om.
Hvis jeg sådan skal fremhæve et element af det, vi sammen gik til forhandlinger med, så skulle det være den del, der handlede om seniorpræmien.
Jeg ved godt, at man kan beskylde os for, at det er en lille og en moderat ting, men vi havde jo håbet, at det kunne få regeringen til at bide til bolle og sige: Den køber vi.
Vi har her til tredjebehandlingen indsendt en række ændringsforslag.
Tidligere ordførere har gennemgået de fælles blå.
Vi har også fremsat nogle alene, som jeg synes fortjener et par ord med på vejen.
Der er tale om ændringsforslag, hvor vi samlet set løfter hele ældre- og seniorområdet med omkring 3 mia. kr., for vores seniorer og ældre fortjener selvfølgelig bedre.
Det synes vi selv vi tager rimelig godt hånd om med nogle af vores ændringsforslag.
Vi har ændringsforslag, hvor vi skærer ned på ulandsbistanden.
Den er steget og steget, men det er tid til, at vi tager bedre hånd om os selv og løser vores egne ting, før vi begynder at hjælpe alle mulige andre steder.
Så har vi ændringsforslag, hvor vi tilstræber at blive bedre til at beskytte vores kyster og land imod vind og vejr.
Det er der jo også brug for, for sagen er, at det her bliver en kæmpe ting, hvor Folketinget må arbejde på at sikre Danmark og de enorme værdier, der i stigende grad bliver truet af naturens vilde kræfter.